Ngesikhatsi ngisihambi ...

Wangemukela

“Ngangisihambi, nangemukela emitini yenu.”

MATEWU 25:35c

Bantfu bekufika kanye nebakhoseli labafuna indzawo lephephile yekuhlala, sebetayelekile eNingizimu Afrika lamuhla. Timphilo tabo tivamise kuba netimphawu tekulahlekelwa, kwaliwa kanye nebudlova. Nanobe kunjalo, kukhatsateka ngebantfu labasuswe ngendlunzula etindzaweni tabo kanye nebantfu labete emakhaya kukhulunywa ngabo ngalokujulile eBhayibhelini.

Sonkhe sitihambi

Kodvwa bakubona bakwemukela kusekhashane, bavuma kutsi lapha emhlabeni babafokati netihambi.

KUMAHEBHERU 11:13b

Esikhundleni saloko, babelangatelela live lelincono, lokusho kutsi: lizulu. Ngako-ke Nkulunkulu akanamahloni kutibita ngekutsi nguNkulunkulu wabo, ngobe ubalungiselele lelo khaya.

KUMAHEBHERU 11:16a

Luhambo lwetfu lucala nga-Adamu naEva labakhishwa epharadise bayocala phasi endzaweni lensha.

Ngako-ke Nkulunkulu Simakadze wamcosha ensimini yase-Edeni, kutsi alime umhlabatsi labetsatfwe kuwo.

GENESISI 3:23

Abrama uyabitwa uyaphuma e-Uri uyohlala endzaweni lensha.

“Phuma eveni lakini, nasetihlotjeni takho,

nasemndenini weyihlo,

uye eveni lengitakukhombisa lona.”

GENESISI 12:1b

Luhambo luchubeka naJosefa nakatsengiswa eGibhithe. Ngemuva kweminyaka lenge-400 titukulwane takhe tizulazula ehlane tefika endzaweni lensha lapho khona bebahlala njalo bankhunjutwa ngekutsi babantfukatana.

“Wehlela eGibhithe anebantfu labambalwa wahlala khona, waze wandza waba sive lesikhulu, nalesinemandla, nalesinyenti kakhulu.”

DUTHERONOMI 26:5b

Jesu bekasihambi

Ngemuva kweminyakalikhulu, Jesu, Inkhosi yetfu, watsatsa luhambo lolubalulekile lwekugcina lwekusuka ezulwini ete emhlabeni kepha akatange abe nendzawo. Waliwa balandzeli bakhe lucobo wabuye futsi wabetselwa bantfu bakhe.

Jesu wamphendvula watsi: “Timphungutja tinemigodzi, netinyoni tinetidleke, kodvwa iNdvodzana yeMuntfu ite indzawo yekulala iphumule.”

MATEWU 8:20

Bonkhe bamlahla ngelicala, batsi kufanele abulawe.

MAKHO 14:64b

Libayibheli lifundzisani mayelana nebantfukatana kanye nebakhoseli?

Kulo lonkhe Lithestamente leLidzala kanye neLithestamente Lelisha sifundza kutsi Nkulunkulu unguNkulunkulu wato tonkhe tive. Ingcikitsi yebulungiswa kanye nekunakekela tihambi igijima kulo lonkhe Libhayibheli njengemtiya weligolide. Umtsetfo waNkulunkulu utsi:

“Ungamhluphi umuntfu longumchamuki lohleti nawe eveni lakini. Umchamuki lohlala eveni lakini ubomphatsa njengemuntfu wakini. Umtsandze njengobe utitsandza wena, ngobe nani nake naba tihambi eveni laseGibhithe. NginguSimakadze.”

LEVITHIKHUSI 19:33-34

Kute lokungasehlukanisa nelutsandvo lwaNkulunkulu

Pawula Longcwele usicinisekisa ngelutsandvo lwaNkulunkulu kunobe ngabe yini lesivelelako. Umoya wakhe utawusidvudvuta ubuye futsi usicinise.

Kepha kuko konkhe loku siyancoba nekuncoba ngaye lowasitsandza.

KUBASEROMA 8:37

Nkulunkulu wetsembisa kukhulula wonkhe umuntfu losihambi emhlabeni.

Nkulunkulu siphephelo setfu nemandla etfu,

utfolakala alusito ekuhluphekeni.

TIHLABELELO 46:1

Kodvwa Simakadze ume ngakimi

njengelichawe lemphi lelinemandla;

ngako-ke bahluphi bami bayawukhubatela,

ngeke baphumelele.

Batakwehluleka batseleke ngalelikhulu lihlazo,

badliwe ngemahloni langayiwuphindze akhohlakale.

JEREMIYA 20:11

Tinyembeti tingaba khona ebusuku,

kodvwa ngakusasa ekuseni kube kujabula.

TIHLABELELO 30:5b

*Imibhalo yemavesi itsetfwe eBhayibhelini leSiswati 1996.

Ishicilelwe yabuye futsi yasatjalaliswa yiNhlangano yeteLibhayibheli yaseNingizimu Afrika.

www.biblesociety.co.za

Bibles and audio Bibles are available on the BibleSA-app